LV Eiropas Savienības Oficiālais Vēstnesis C 111/13

Uzklausīšanas amatpersonas nobeiguma ziņojums (1)

Lieta COMP/38.866 – Lopbarības fosfāti

2011/C 111/08

Šī lieta attiecas uz karteli, ko izveidojušas sešas uzņēmumu grupas, kas darbojas lopbarības fosfātu ražošanas jomā (2). Uzņēmumi bija izveidojuši karteli, kura darbības ilgums kopā bija 35 gadi (1969.–2004. gads) un kurš darbojās vairākās dalībvalstīs.

Attiecībā uz piecām uzņēmumu grupām lēmuma projekts izriet no izlīguma procedūras (3), savukārt viena uzņēmumu grupa atteicās no izlīguma un izvēlējās parasto procedūru (t. s. jaukta tipa gadījums). Tāpēc šajā lietā tiks pieņemti divi atsevišķi lēmumi – viens kopējs lēmums uzņēmumiem, kam piemēro izlīgumu, un viens lēmums atlikušajam uzņēmumam.

Pamatinformācija

Pēc tam, kad Kemira 2003. gada novembrī iesniedza pieteikumu par atbrīvojumu no naudas soda, 2004. gada februārī tika veiktas iepriekš nepaziņotas pārbaudes. Pēc pieciem gadiem, 2009. gada 19. februārī, Komisija oficiāli uzsāka procedūru un uzaicināja attiecīgos uzņēmumus rakstiski norādīt, vai tie ir gatavi iesaistīties sarunās par izlīgumu nolūkā iesniegt izlīguma pieteikumus (4). Visi uzņēmumi pieņēma uzaicinājumu, un tika uzsāktas divpusējas sarunas par izlīgumu starp Konkurences ģenerāldirektorātu un katru no adresātiem.

Pēc šīm sarunām visi uzņēmumi, izņemot Timab Industries S.A. un tā mātesuzņēmumu Compagnie Financière et de Participation Roullier (turpmāk – “Timab/CFPR”), iesniedza izlīguma iesniegumus. Attiecībā uz Timab/CFPR procedūra atkal tika pārveidota par parasto procedūru.

Rakstiskā procedūra

Iebildumu paziņojums

Komisija 2009. gada 23. novembrī pieņēma sešu iebildumu paziņojumu kopumu; katrs iebildumu paziņojums tika atsevišķi nosūtīts procedūras pusēm. Saskaņā ar iebildumu paziņojumu uzņēmumi Ercros, FMC Foret, Kemira, Tessenderlo, Quimitecnica un Timab/CFPR vismaz no 1969. gada 19. marta vismaz līdz 2004. gada 10. februārim dažādos laika posmos piedalījās vienotā un ilgstošā LESD 101. panta un EEZ līguma 53. panta pārkāpumā. Visu karteļa pastāvēšanas laiku tā ģeogrāfiskā teritorija ietvēra Austriju, Beļģiju, Dāniju, Somiju, Franciju, Vāciju, Ungāriju, Īriju, Nīderlandi, Norvēģiju, Zviedriju un Apvienoto Karalisti, savukārt Spānijā un Portugālē karteļa darbība sākās attiecīgi no 1992. un 1993. gada (5). Uzņēmuma Timab/CFPR iespējamais pārkāpums ilga no 1993. gada 16. septembra līdz 2004. gada 10. februārim. Pārkāpums izpaudās kā ES tirgus ievērojamas daļas kopīga kontrole, sadalot pārdošanas kvotas un klientus, kā arī koordinējot cenas un tirdzniecības nosacījumus. Iebildumu paziņojumā Komisija paziņoja par savu nodomu pieņemt lēmumu par pārkāpumu un uzlikt naudas sodus (6).

Piekļuve lietas materiāliem

Uzņēmumu grupas, kas bija piekritušas izlīgumam, pirms iebildumu paziņojuma nosūtīšanas jau izlīguma sarunu laikā bija mutiski informētas par paredzamajiem iebildumiem, un tām tika nodrošināta piekļuve Komisijas lietas materiāliem. Savos iesniegumos par izlīgumu šīs grupas apstiprināja, ka tām ir bijusi dota pietiekama iespēja paust savu viedokli un turpmāka piekļuve nebūs vajadzīga ar nosacījumu, ka iebildumu paziņojumā tiks atspoguļoti to iesniegumi par izlīgumu.

Pēc iebildumu paziņojuma saņemšanas izlīgstošās puses nepārprotami apstiprināja, ka iebildumu paziņojums atbilst to izlīguma iesnieguma saturam un ka tās ir gatavas turpināt izlīguma procedūru.

Pēc iebildumu paziņojuma saņemšanas Timab/CFPR saņēma pilnu piekļuvi Komisijas izmeklēšanas lietas materiāliem DVD formātā, un Komisijas telpās tas varēja piekļūt korporatīvajiem paziņojumiem un citu pušu iesniegumiem par izlīgumu to nekonfidenciālajā versijā. Turklāt Timab/CFPR pēc tā pieprasījuma Komisijas telpās tika piešķirta papildu piekļuve izlīgstošo pušu apliecinājumiem par iebildumu paziņojumu.

Atbilžu termiņi

Pēc iebildumu paziņojuma saņemšanas izlīgstošajām pusēm tika piešķirts divu nedēļu ilgs termiņš atbildei saskaņā ar Izlīguma paziņojuma 26. punktu. Viena no izlīgstošajām pusēm, Ercros, pieprasīja divu dienu pagarinājumu atbildes iesniegšanai, un šis pagarinājums tai tika piešķirts.

Timab/CFPR sākotnēji tika piešķirtas četras nedēļas atbildei uz iebildumu paziņojumu. Pēc tā pieprasījuma termiņš tika pagarināts vēl par piecām nedēļām.

Mutiskā procedūra

Mutiska uzklausīšana

Mutiskā uzklausīšana notika 2010. gada 24. februārī pēc Timab/CFPR pieprasījuma.

Neskatoties uz to, ka izlīgstošās puses atteicās no savām tiesībām pieprasīt mutisko uzklausīšanu, uzklausīšanas amatpersona, kas tobrīd bija atbildīga par lietu, nolēma uzaicināt tās uz uzklausīšanu kā uzņēmumus, uz kuriem attiecas procedūra, lai nodrošinātu pārredzamību un godīgumu. Visas uzņēmumu grupas, izņemot Tessenderlo, pieņēma uzaicinājumu un piedalījās uzklausīšanā.

Lēmuma projekts

Attiecībā uz izlīgstošajām pusēm lēmuma projektā ir saglabāti iebildumi, kas tika izvirzīti iebildumu paziņojumā, un atspoguļoti arī pušu attiecīgie izlīguma iesniegumi. Tādējādi lēmuma projekts attiecas tikai uz iebildumiem, attiecībā uz kuriem izlīgstošajām pusēm tika dota iespēja paust savu viedokli. Šajā saistībā es vēlētos arī atzīmēt, ka izlīgstošās puses savos izlīguma iesniegumos ir nepārprotami apstiprinājušas, ka tām ir tikusi dota pietiekama iespēja paust savu viedokli, un tās nav izteikušas uzklausīšanas amatpersonai nekādas piezīmes par procedurāliem jautājumiem.

Arī attiecībā uz Timab/CFPR lēmuma projektā ir saglabāti iebildumi, kas izvirzīti iebildumu paziņojumā. Tomēr, ņemot vērā Timab/CFPR rakstiskos un mutiskos iesniegumus, pārkāpuma ilgums tika ievērojami samazināts – no aptuveni 25 gadiem līdz mazāk kā vienpadsmit gadiem.

Es uzskatu, ka šajā lietā ir ievērotas visu procesa dalībnieku tiesības tikt uzklausītiem.

Briselē, 2010. gada 14. jūlijā Michael ALBERS

(1) Saskaņā ar 15. un 16. pantu Komisijas 2001. gada 23. maija Lēmumā (2001/462/EK, EOTK) par uzklausīšanas amatpersonu darba uzdevumiem dažos tiesas procesos par konkurenci (OV L 162, 19.6.2001., 21. lpp.).

(2) Ercros (Ercros S.A., Ercros Industrial S.A.), FMC Foret (FMC Foret S.A., FMC Chemicals Netherlands B.V., FMC Corporation), Kemira, (Kemira Oyj, Yara Phosphates Oy, Yara Soumi Oy), Tessenderlo Chemie N.V., Quimitécnica (Quimitécnica.com — Cemércio e Industria Quimica S.A., José de Mello SGPS S.A.) un Timab (Timab Industries S.A., Compagnie Financière et de Participation Roullier).

(3) Komisijas Regula (EK) Nr. 622/2008, ar ko groza Regulu (EK) Nr. 773/2004 attiecībā uz izlīguma procedūras kārtību karteļu lietās, OV L 171, 1.7.2008., 3. lpp., un Komisijas paziņojums par izlīguma procedūras kārtību karteļu lietās, lai pieņemtu lēmumus saskaņā ar Padomes Regulas (EK) Nr. 1/2003 7. un 23. pantu, OV C 167, 2.7.2008., 1. lpp.

(4) 10.a panta 1. punkts Regulā (EK) Nr. 773/2004 (OV L 123, 27.4.2004., 18. lpp.).

(5) LESD 101. panta un/vai EEZ līguma 53. panta piemērošanas nolūkos Eiropas Komisijas jurisdikcija attiecībā Austriju, Somiju, Norvēģiju un Zviedriju ir spēkā no 1994. gada 1. janvāra.

(6) Padomes Regulas (EK) Nr. 1/2003 par to konkurences noteikumu īstenošanu, kas noteikti Līguma 81. un 82. pantā, 7. un 23. pants, OV L 1, 4.1.2003., 1. lpp.